שאלה: מוטיבציה - איך לנצל את היכולות שלי?: כל סוף שנה לאחר קבלת התעודות אני מרגישה שכמו כל שנה לא הוצאתי את כל יכולתיי בלמידה עצמה באולפנה ובלמידה למבחנים.ויש לי יכולת ב"ה!!אני פשוט לא משקיעה את כל היכולת שלי.בכל תחילת שנה אני מחליטה השנה אני אכין את השיעורי בית באותו היום,אלמד למבחן שבוע לפניי,אהיה נוכחת בכל השיעורים,אקשיב בשיעורים וכו.אך איכשהו עם הזמן יורדת לי המוטיבציה.ואני משקיעה פחות.וזה מציק לי כי הקב"ה נתן לי מתנה ואינני מנצלת אותה עד תום.אני רוצה להצליח יותר ממה שעד עכשיו הצלחתי!במיוחד שעכשיו אני גם בעז"ה נכנסת להדרכה.איך לשמור על המוטיבציה?ולהשקיע ולנצל את כל יכולתיי?
תשובה: יקרה! קודם כל סליחה על העיכוב בתשובה! את יודעת, יכול להיות שלא סתם יוצא לי לענות לך בעיצומו של חודש אלול, חודש שכל כולו ניקיון והחלטות חדשות. חודש שמביא אותנו לשנה חדשה שתהיה "יפה ושונה". תכלס, כמה פעמים במהלך החיים שלנו זה קורה לנו שהנה אנחנו מחליטים שעכשיו אנחנו פותחים דף חדש, לבן ונקי בדיוק כמו המחברת ביום הראשון של השנה. ואז, בדיוק כמו אותה המחברת, במהלך השנה הדברים לא תמיד הולכים כמו שתכננו. הדפים קצת מתקמטים, הכותרות והקישוטים קצת דוהים. והנה, כאן לא בירכתי. ואוף, כאן דיברתי לשון הרע. והנה, כעסתי והכעסתי. ואת הקשר עם הקב"ה שהבטחתי שהשנה אטפח, שאמרתי לו שעכשיו אני איתו והוא איתי עד הסוף - שכחתי. אז מה לעשות? יאללה, ניכנס לבאסה. נשכב במיטה ולא נצא. פשוט נתייאש. אבל זה באמת יעלה אותנו? או שרק יביא עוד כאבי לב? אבל מה עושים? איך מעוררים את המוטיבציה באמת? הרי אי אפשר שכל הזמן נהיה בפול גז והמוטיבציה תהיה בשמים? אז איך אפשר להישאר בכל זאת מכוונים מטרה? אני מעתיקה לך כאן משהו שכתבה אחת המשיבות שלנו, צופיה. משהו נכון ונוגע: הרב קוק אומר: "הידיעה הברורה מחוללת את הרצון וגבורת הרצון מחוללת את היכולת" ( אורות הקודש  כרך ג עמ  פ"ז). כאשר אנו רוצים מאד דבר מסוים, אך בפועל לא מצליחים ליישמו, שתי אפשרויות בפנינו: או שהרצון שלנו לא מציאותי. או המטרה שלנו, הרצון שלנו, לא מספיק ברור לנו. עשי לעצמך בירור קטן, לאילו משתי הקטגוריות הללו, שייך הרצון שלך?? אם הוא אינו מציאותי (וממילא גם לא אמתי) עלייך פשוט להפסיק לרצות אותו, כי את לא תממשי אותו, לפחות לא כרגע. (לדוגמא: רצון שתהיה בך תכונה, שכלל אינה שייכת אלייך, או רצון לעבוד על עצמך ב15 תחומים במקביל, בבחינת  תפסת מרובה, לא תפסת ) אבל אם הרצון הוא מציאותי ואמתי (כמו לעבוד על תכונה מסוימת  או לשכלל תכונה ששייכת לך, והכל בתיאום ליכולותייך), ועדיין יש תקיעה בדרך למימוש הרצון, כנראה שהוא אינו מספיק מבורר אצלך. מה זה אומר רצון שאינו מבורר?? זה אומר שמשהו בתוכך אינו מספיק חד, בהיר ומותאם לכוחותייך. את אומרת שלא בוער בך הרצון, למרות שאלו דברים משמעותיים וחשובים בענייך, השאלה היא עד כמה הדברים הללו משמעותיים לך מבפנים. את צריכה שההבנה בחשיבותו של הרצון תהיה מחודדת ובהירה כל כך, שכל המניעות וכול הקולות שמנסים לעכב בעד הרצון לצאת לפועל (היצר הרע ושלל תירוציו), יבוטלו. חיזוק ההבנה בחשיבות הרצון יכולה להיות על ידי לימוד, תפילה, שאילת רב ועוד. בנוסף,על מנת שתוכלי לעמוד ברצונות שלך- בציפיות שלך, את צריכה שהציפיות תהינה תואמות אלייך. ציפיות שתהיי מסוגלת לעמוד בהם, בהתאם לכוחות הקיימים בך, ובהתאם לסביבתך. חזון בהיר(רצון ממבורר),והכרת כל הכלים העומדים לרשותך, הנם שילוב מנצח למה שמכנה הרב- הידיעה הברורה. אם הגעת עד לפה,ניתן לעבור שלב- הידיעה הברורה הזו, מחוללת את הרצון, או במילים אחרות- מוטיבציה. על גבי המוטיבציה שהתעוררה, נוצרת באדם גבורת הרצון, נוצר רצון חזק ואיתן, שמקבל את התואר, גבורה! הוא עומד כנגד הפיתויים, והוא מהווה בעצם את ההפך מחלישות הרצון והוויתור העצמי. הגעת עד לפה?? ניתן להמשיך שלב אל השלב המתבקש הבא:  וגבורת הרצון, מחוללת את היכולת. כל השלבים הללו שעובר האדם בתוכו יוצרים בו, יכולת, יוצרים בו כוחות מעשיים שמסוגלים לפעול במציאות ממש. יש לפעול בצורה הדרגתית ומותאמת, ובעיקר עקבית. ההתמדה הנה מרכיב משמעותי בבניית הרצון אם לא התרגלת להתעקש עם עצמך, ולהתמיד, את צריכה לבנות בעצמך יכולת כזו. בחרי לך משהו קטן שבו את בוואדי מסוגלת להתמיד, אבל כרגע את עדיין לא עושה זאת, ותתחילי בכך. אחרי שכבר הדבר הזה יהיה שייך אלייך בלי שום מאמץ, קחי עוד משהו קטן שתעמדי בו, וכן הלאה. כך תגלי אט אט, איך הרצון שלך הופך למציאות קיימת.  אינספור מעשים קטנים עושים אדם לגדול. שילוב של רצונות נכונים, עם עבודה ברורה ועקבית, יביאו אותך הכי רחוק שאפשר, מדי יום את אומרת במילותייך הראשונות כמעט,  רבה אמונתך  (ברכות השחר), הקב"ה מאמין בך שאת יכולה לפעול ולשכלל את עולמו, אז מי את שתפקפקי?? אז יקרה, אל תפקפקי בעצמך! יש לך כוחות ואת תצליחי! מקווה שעזרתי, ואם יש לך עוד רצון להוסיף ולשתף   בכיף! בת-חן batchenoh gmail.com